Projekts

LATVIJAS REPUBLIKAS MINISTRU KABINETS

2012.gada .janvārī Noteikumi Nr.

Rīgā (prot. Nr. .§)

**Fizisko personu skaidras naudas uzkrājumu iemaksas kontā kredītiestādē kārtība**

Izdoti saskaņā ar

Fizisko personu mantiskā stāvokļa un

nedeklarēto ienākumu deklarēšanas likuma

[8.panta](http://pro.nais.lv/naiser/text.cfm?Ref=0101032009080400851&Req=0101032009080400851&Key=0103012002121932767&Hash=1#1) trešo daļu

**I. Vispārīgie jautājumi**

1. Noteikumi nosaka kārtību un termiņu, kādā persona, kurai ir šāds pienākums, skaidras naudas uzkrājumu iemaksā savā kontā kredītiestādē.

2. Šie noteikumi attiecas uz Fizisko personu mantiskā stāvokļa un nedeklarēto ienākumu deklarēšanas likuma 8.panta pirmajā un otrajā daļā minētajām personām (turpmāk – persona).

3. Persona skaidras naudas uzkrājumus iemaksā savā kontā vai kontos vienā vai vairākās Latvijas vai ārvalsts kredītiestādēs, kas pieņem skaidru naudu. Persona iemaksu veic latos vai tādā ārvalsts valūtā, kādā ir skaidras naudas uzkrājumi, vienā vai vairākos maksājumos.

4. Persona, iemaksājot skaidras naudas uzkrājumu savā kontā kredītiestādē, kredītiestādes maksājuma uzdevuma mērķī var norādīt atsauci uz Fizisko personu mantiskā stāvokļa un nedeklarēto ienākumu deklarēšanas likumu.

5. Šajos noteikumos noteiktā kārtība neattiecas uz personas skaidru naudu, kas iegūta pēc stāvokļa 2011.gada 31.decembra pulksten 24.00.

**II. Skaidras naudas uzkrājuma noteikšana**

6. Skaidras naudas uzkrājumu nosaka pēc stāvokļa skaidras naudas uzkrājuma iemaksas dienā savā kontā kredītiestādē.

7. Personas skaidras naudas kopsummu Latvijā un ārvalstīs vai tikai Latvijā, vai tikai ārvalstīs (turpmāk — Latvijā vai ārvalstīs) veido personas uzkrājumu summa (latos un ārvalsts valūtā) (turpmāk - skaidras naudas uzkrājumu kopsumma).

8. Skaidras naudas uzkrājumu veido personas skaidras naudas uzkrājumu kopsummas daļa, kas pārsniedz Fizisko personu mantiskā stāvokļa un nedeklarēto ienākumu deklarēšanas likuma 8.panta attiecīgi pirmajā vai otrajā daļā noteikto apjomu (turpmāk – skaidras naudas uzkrājums).

9. Lai noteiktu iemaksājamo skaidras naudas uzkrājumu, persona iemaksas dienā aprēķina skaidras naudas uzkrājumu kopsummas un Fizisko personu mantiskā stāvokļa un nedeklarēto ienākumu deklarēšanas likuma 8.panta attiecīgi pirmajā vai otrajā daļā noteiktā apmēra starpību.

10. Lai noteiktu skaidras naudas uzkrājumu kopsummas ekvivalentu latos, persona uzkrājumus ārvalstu valūtā pārvērtē atbilstoši Latvijas Bankas noteiktajam valūtas kursam 2011.gada 31.decembrī. Ja personas uzkrājums ir tādā ārvalsts valūtā, kurai Latvijas Banka nenosaka oficiālo kursu, valūtas kursu aprēķina, izmantojot Latvijas Bankas noteikto eiro kursu un Financial Times publicētos attiecīgo ārvalstu valūtu kursus attiecībā pret eiro.

11. Skaidras naudas uzkrājumu kopsummā neuzskaita par oficiāliem maksāšanas līdzekļiem pieļaujamas numismātikas kolekciju naudas zīmes, monētas un investīciju monētas.

**III. Skaidras naudas uzkrājuma iemaksas kredītiestādē apmērs, laiks un saglabājamais termiņš**

12. Persona iemaksā savā kontā kredītiestādē skaidras naudas uzkrājumu, ko persona pirms iemaksas veikšanas ir noteikusi atbilstoši šo noteikumu II.nodaļas nosacījumiem.

13. Ja personas skaidras naudas uzkrājumu kopsummas apmērs pēc 2011.gada 31.decembra pulksten 24 pēc Latvijas laika ir samazinājies, bet tas joprojām pārsniedz Fizisko personu mantiskā stāvokļa un nedeklarēto ienākumu deklarēšanas likuma 8.panta pirmajā un otrajā daļā noteikto apjomu, persona iemaksā savā kontā kredītiestādē skaidras naudas uzkrājumu apmērā, kas pārsniedz minēto apjomu.

14. Ja personas skaidras naudas uzkrājumu kopsummas apmērs pēc 2011.gada 31.decembra pulksten 24 pēc Latvijas laika ir samazinājies un tas vairs nepārsniedz Fizisko personu mantiskā stāvokļa un nedeklarēto ienākumu deklarēšanas likuma 8.panta pirmajā vai otrajā daļānoteikto apjomu, personai nav pienākums veikt skaidras naudas uzkrājumu iemaksu savā kontā kredītiestādē šo noteikumu noteiktajā kārtībā un termiņā.

15. Šo noteikumu 2.punktā minētā persona skaidras naudas uzkrājumu iemaksā savā kontā kredītiestādē līdz 2012.gada 1.jūnija pulksten 24 pēc Latvijas laika.

16. Pēc šo noteikumu 15.punktā noteiktā pienākuma veikšanas persona naudas uzkrājumu saglabā savā kontā kredītiestādē vismaz līdz 2012.gada 2.jūnija pulksten 00.05 pēc Latvijas laika.

**IV. Nosacījumi skaidras naudas uzkrājuma iemaksas neveikšanai un informācijas sniegšana par pienākuma neizpildi**

17. Persona skaidras naudas uzkrājumu savā kontā kredītiestādē neiemaksā, ja skaidras naudas uzkrājums ir tādā ārvalsts valūtā, ar kādu kredītiestāde darījumus neveic (nepieņem).

18. Ja personai ir bijis pienākums, bet viņa nav iemaksājusi noteikumos noteikto skaidras naudas uzkrājumu šo noteikumu 15.punktā noteiktajā termiņā, persona pēc Valsts ieņēmumu dienesta pieprasījuma sniedz pamatotu informāciju par noteikumos noteiktā pienākuma neizpildes iemeslu.

**V. Noslēguma jautājumi**

19. Šajos noteikumos noteikto pienākumu izpilde neliedz personai rīkoties ar savā kredītiestādes kontā iemaksāto naudas uzkrājumu, izņemot šo noteikumu 15.un 16.punktānoteikto laika posmu.

20. Ar šajos noteikumos noteiktā skaidras naudas uzkrājuma iemaksas pakalpojuma sniegšanu kredītiestādē saistītos maksājumus persona veic saskaņā ar kredītiestādes apstiprinātu pakalpojumu cenrādi vai saskaņā ar noslēgto vienošanos.

Ministru prezidents V.Dombrovskis

Finanšu ministra vietā

Labklājības ministre I.Viņķele

2012.01.19. 16:08

682

Jana Salmiņa

67095517; Jana.Salmiņa@fm.gov.lv